રાજકોટ, તા. ૭ : સૌરાષ્‍ટ્ર-કચ્‍છનો જગતાત સારા વરસાદની રાહમાં છે. જુલાઈ મહિનાનું એક અઠવાડીયુ પણ પૂરૂ થઈ ગયું હોવા છતાં પણ હજુ મેઘરાજા મન મૂકીને વરસ્‍યા નથી. દરમિયાન વેધરએનાલીસ્‍ટ શ્રી અશોકભાઈ પટેલ જણાવે છે કે સૌરાષ્‍ટ્ર-કચ્‍છ- ગુજરાતમાં તા.૭થી ૧૩ જુલાઈ દરમિયાન દક્ષિણ ગુજરાતમાં છૂટાછવાયા ઝાપટા, કયારેક વધુ વિસ્‍તારમાં હળવો-મધ્‍યમ ભારે, એકલ-દોકલમાં અતિ ભારે (આગાહી સમયના અમુક દિવસોમાં પડવાની શકયતા) મધ્‍ય ગુજરાતમાં છૂટાછવાયા વિસ્‍તારોમાં તેમજ કયારેક વધુ વિસ્‍તારોમાં હળવો, મધ્‍યમ, એકલ-દોકલમાં ભારે (આગાહી સમયના અમુક દિવસો), ઉત્તર ગુજરાતમાં છૂટાછવાયા ઝાપટા, હળવો, એકલ-દોકલ વિસ્‍તારમાં મધ્‍યમ વરસાદ (થોડા/અમુક દિવસો), સૌરાષ્‍ટ્ર - કચ્‍છમાં છૂટાછવાયા ઝાપટા, હળવો વરસાદ જેમાં કોસ્‍ટલ સૌરાષ્‍ટ્રમાં છૂટાછવાયા વિસ્‍તારમાં ઝાપટા, હળવો-મધ્‍યમ, એકલ-દોકલમાં ભારે (આગાહીના થોડા - અમુક દિવસો) (પોરબંદરથી ભાવનગર સુધીનો દરિયાઈપટ્ટીને લાગુ વિસ્‍તાર)માં વરસાદની શકયતા છે.